LidanRubinov/Halacha-QA huggingface dataset:
שאלה: תפילה לחתונה עם מישהו מסויים: אני בת 16 וחצי. אני מעוניינת להתחתן בערך בעוד שנה שנתיים, ואני מעוניינת במישהו שהיה המדריך שלי בבני עקיבא. הוא מאוד צדיק והוא לומד בישיבתו של הרב שלמה אבינר. אני מרגישה שיש בינינו מין שלמות כזאת ואני מרגישה שאנחנו כל כך מתאימים ואיתו אני רוצה לבלות את שארית חיי. האם מותר לי להתפלל לריבונו של עולם על מישהו מסויים שאני רוצה??? אם אני מרגישה שהוא המיועד בשבילי זה אומר שגם הקב"ה רוצה בכך? אני מעוניינת בו כבר שנים. אנחנו שומרים נגיעה כמובן ואנחנו לא בקשר של אוהבים אבל אני נורא סומכת עליו והוא מכיר אותי מצויין! האם אכן מותר לי להתפלל לקבל אותו או שאין זה הדבר הנכון? איך אני יכולה לדעת אם אכן הוא הנכון והמיועד בשבילי?
תשובה: אין לדעת מי הוא המיועד לך אולי מישהוא עוד יותר טוב מהבחור הזה ואולי זה כן הבחור המתאים על כן תתפללי באופן כללי שתזכי לבחור טוב וכיון שאת עדיין צעירה והחתונה רחוקה לא רצוי לשמור קשר קבוע זמן כל כך ממושך. וכאשר תגיעי לגיל המתאים לחתונה אז תחזרו לברר את רצונכם אם עדיין מצד שניכם יש רצון להנשא.
שאלה: הנאה מחילול שבת במוצ"ש - המשך: הרב פסק שאסור במוצ"ש לעשות 42 מנת להגיע לאדם שחייג שהתקשר בשבת. הרי על פי ההלכה מותר להנות מחילול שבת במוצ"ש, פרט למחלל השבת עצמו. לפי הזכור לי כך גם נפסק להלכה בשו"ע. אם כן מה הבעיה בכך?
תשובה: למחלל השבת אסור ליהנות מחילולו וגם לזה שחיללו בשבילו אסור ליהנות. רק לאנשים אחרים מותר ליהנות במוצאי שבת, ולכן אסור לזה שהתקשרו אליו לחייג חזרה במוצאי שבת.
שאלה: צפייה בקרקע העזרה - עליה לרגל?: האם יש עניין לראות את קרקע העזרה בשלושת הרגלים? האם יש דעה שבכך מקימים מצות עליה לרגל בימינו? האם יש לומר תפילה כלשהי בזמן הראייה כדי לצאת ידי חובה בראייה זו?
תשובה: אין חיוב כזה. החייוב לעלות לרגל הוא רק בזמן שבית המקדש קיים. אמנם היו דורות שאנשים נהגו לעלות לרגל, אבל לא עשו זאת בתורת חיוב אלא כמנהג בלבד.
שאלה: מידות הציצית: מה צריכות להיות המידות של ציצית לפי החזו"א והגר"ח נאה?
תשובה: לפי הגר"ח נאה ורוב הפוסקים, רוחב הטלית קטן 48 ס"מ, והאורך כפול. לפי החזון איש, רוחב הטלית 60 ס"מ, והאורך כפול.
שאלה: אכילת בשר אחרי חלב: האם אחרי חלב אפשר לאכול בשר בלי לחכות?
תשובה: אחר שתית כוס חלב ניתן לשטוף את הפה ולאכול מיד בשר. לאחר אכילת מאכל חלבי ראוי להחמיר לנקות את השינים עם מברשת ולאכול חתיכת לחם שלא ישאר מאומה בין השינים ואפשר לאכול בשר. ויש מחמירים במאכל חלבי לחכות חצי שעה. הרב רואי מרגלית.
שאלה: כוס זכוכית רב שימושית: כוס זכוכית המשמשת בעיקר לשתיית תה, אך לעיתים שופכים עמה מים רותחים לתוך סיר בשרי והאדים עולים מהסיר לתוכה. אם השתמשו בה לשתייה חמה חלבית, מה דינה? אני ספרדיה.
תשובה: לא צריך לחשוש עד כדי כך. לפי שיטת חכמי ספרד הזכוכית בכלל לא בולעת, לכן אין צורך לחשוש שמא נבלע משהו על ידי אדים. זה חשש רחוק מדי.
שאלה: חרקים בסקוץ : אם חרק נכנס לתוך סקוץ סבוך, אפשר להשתמש בסקוץ?
תשובה: אפשר להשתמש בסקוץ' כי זה לא חודר לתוך הכלי אלא נשטף עם המים והסבון. הרב רואי מרגלית.
שאלה: סוג פתח החייב במזוזה: בדרך כלל צירי הדלת מחוברים בשניים או יותר צירים למזוזות (בצדדים). שאלתי מה קורה כשהדלת מחוברת למשקוף (החלק העליון) ולרצפת הפתח במרחק של יותר מטפח מהפצים והפתח בפעל רחוק מהפצים מעל טפח האם נכון גם במקרה זה לקבוע המזוזה על הפצים והאם זה לא יקרא "חפרו טפח"?
תשובה: חיוב הפתח במזוזה לא תלוי בדלת אלא בפתח ואם יש בו שתי מזוזות ומשקוף חייב במזוזה. לאחר זמן העירונו שבספר חובת הדר (פרק ח, הערה ח) מסתפק בזה ועדיין צריך לעיין. "ולכתחילה בודאי שיש להשתדל שלא יהא רחוק טפח בין המזוזה לחלק הנפתח". הרב חיים כץ.
שאלה: טלפון בשבת: אם מצלצל הטלפון בשבת, האם מותר לי לענות? אולי זה מקרה חרום?
תשובה: אם מדובר ברופא או כונן במד"א שעלולים לקרוא לו אז כן, אבל לסתם אדם רגיל שאין סבירות גבוהה שיקראו לו למקרה חרום, אסור לענות.
שאלה: קיבלתי עודף מיותר: יצא לי שקיבלתי עודף רב יותר מאשר הייתי צריכה לקבל.לא ידעתי כיצד לנהוג? האם עלי להשיב את העודף שלא הייתי אמורה לקבל או לקחת ולתת לצדקה?
תשובה: יש להחזיר את העודף לבעליו.
שאלה: פריצה למחשבים: אני מבקש לדעת מהי עמדת ההלכה לגבי פריצה למחשבים? איזה מקורות הלכתיים יכולים לסייע לי במציאת עקרונות הלכתיים שיאפשרו להתמודד עם השאלה?
תשובה: יש כאן איסור מזיק או גניבה או שניהם יחד.
שאלה: אני אוהב טראנסים: אני בחור ישיבה שאוהב לשמוע טראנסים. כולם אמרו לי שזה לא מתאים לבחור ישיבה לשמוע טראנסים, שזה משחית את הנפש וכו. אני לא שומע את המוזיקה בקולי קולות ולא רוקד איתם או משהו כזה, אני לא רואה שום השפעה שלהם לרעה עלי. המוסיקה היא רצף של עיבודי מחשב, ואין בזה מילים. האם יש בזה בעיה?
תשובה: אין בזה איסור. אם ההקשבה תגרום לך להתחזק באמונה זה סימן טוב ואם חלילה להיפך עליך להמנע מלהקשיב.
שאלה: אמונות תפלות?: אני לא אדם דתי אך אדם מאמין, שומר שבת, תפילין וכד. האם מותר לענוד את תליון המרכבה מכסף? כנ"ל לגבי אבנים צבעוניות כגון קריסטלים שיש להם כל מיני סגולות? את כל האנרגיות אני מייחס אך ורק לבורא שברא אותן ונתן לי זכות להיעזר בהם על מנת להשיג שלווה ובריאות נפש. בנוסף לגבי מדיטציות, תרגילי נשימה ודמיון מודרך, מה דינם?
תשובה: אנו עם סגולה ולא עם סגולות. תמים תהיה עם ה' אלהיך. ישראלי צריך לעשות מעשים רציונאליים בלבד ולא להאמין באמונות תפלות. עצתי לך שנוסף למצוות שאתה מקיים כבר תוסיף עוד כמה מצוות ואל תזדקק לסגולות מיותרות.
שאלה: מעשרות בפירות הפקר: האם אכילת פירות מן ההפקר ( עץ הפקר) מצריכה הפרשת תרומות ומעשרות גם אם אוכלים יותר מפרי אחד?
תשובה: ההפקר פטור לגמרי מתרומות ומעשרות, כפי שקובע הרמב"ם הל' תרומות פ"ב ה"א. בברכת התורה והארץ, הרב יואל פרידמן.
שאלה: כיבוי חשמל בשבת משום צער: בליל שבת שמנו לב שנשארו אורות דלוקים בחדרי השינה, באופן שלא ניתן לישון בהם. האם לצורך כבוד שבת, מניעת צער ועוגמת נפש וכו, ניתן להקל לכבות את האור (בשינוי, מתעסק וכדו ), ולסמוך על הפוסקים שחשמל הוא רק דרבנן וכל שכן כיבויו שקל הרבה יותר?
תשובה: כבוי הוא אמנם דרבנן אך דרבנן חמור כמעט כמו מהתורה משום מלאכה שאינה צריכה לגופה. נורת ליבון אסורה מהתורה לכל הדעות לא רק לדעת החזו"א. נוסף לכך אין להתעלם מדעת החזו"א (עיין באהלה של תורה ח"ב סי' כג). כיבוי בשינוי אסור. אם יש גוי בסביבה מותר לומר לו לכבות במקרה זה של צער גדול. אם אין - יש לתת לילד קטן לשחק ליד החשמל עד שיכבה.
שאלה: תפילה במניין שממהר: אני מתפללת בשבת בבוקר בבית הכנסת. יש לפעמים שליח ציבור שמתפלל מהר מאוד. כשאני עדיין בעמידה, הוא כבר מתפלל חזרת הש"ץ. כשהוא מגיע לקדושה, האם אני צריכה להפסיק את תפילת העמידה, להקשיב לקדושה ורק לאחר מכן להמשיך את התפילה? כמו כן, נהוג אצלנו לקרוא תהילים אחרי סיום התפילה. כאשר אני עדיין לא סיימתי, כבר אומרים את הקדיש. האם אני צריכה להפסיק, להקשיב לקדיש ולאחר מכן לסיים?
תשובה: אין לענות שום דבר באמצע תפילת העמידה, אלא רק לעצור ולהקשיב למה שהציבור עונה.
שאלה: פאות טיבעיות מהודו: לאחר הפירסום בין הרבנים החרדים שיש איסור ללבוש פאות נכריות מחשש עבודה זרה רציתי לשאול האם יש שוני בין פאה בהירה לכהה היות וההודיות הן בעלות שיער שחור?
תשובה: כל הסוגיה הזו (של פיאות ע"ז) נמצאת עכשיו בבירור ויינתנו תשובות לכל פרטי השאלות, אך כפי הידוע לי עד כה, אי אפשר להתיר בצורה גורפת פיאות בהירות בגלל שתי סיבות. א. יש בהודו גם הרבה מתושבי המקום שהתחתנו עם אנשים שאינם מהודו ולפיכך ייתכן שגם שיער בהיר הגיע למקדשים שלהם. ב. יכול להיות שצבעו חלק מהשיער. להרחבה בנושא זה מאת הרב.
שאלה: להשאיר לחם ומלח על השולחן בשבת?: האם ראוי לנהוג להשאיר על שולחן השבת במשך כל השבת חלות או מלח? ראיתי נוהגים כך ואני מעוניין לדעת את סיבת הדבר.
תשובה: על פי תורת הנגלה אין ענין להשאיר על השולחן חלות או מלח.
שאלה: התחדשות ההלכה שלא כהלכה: כיצד הופך מעשה שמלכתחילה היה אסור למותר בשל התנהגות כלל הציבור? למשל הסתכלות במראה נחשבה פעם כעניין נשי ואסורה, וכיום מכיוון שגברים נוהגים כך זה הותר. או איסורי "לא ילבש" שמשתנים יחד עם אלו הפורצים גדר ומחדשים בתחום האופנה.
תשובה: בהלכה רוב הגדרים הינם מדוייקים וסופיים ואינם עתידים להשתנות, אך ישנם גם גדרים שנועדו להשתנות, כגון, "שמלת אישה" ("לא ילבש גבר שמלת אישה") (למשל בסקוטלנד מותר לגברים ללבוש חצאיות סקוטיות), אך ברור שהראשונים שלבשו "שמלת אישה" עברו על ההלכה, ורק לאחר שזה כבר נהיה מקובל לגברים ללבוש בגד זה, איסור זה הותר.
שאלה: הלכות פינוי מאחזים: האם שווה לעזוב את הישיבה ולהפסיד לימוד תורה כדי ללכת לפינוי של מאחז, אף שסביר להניח שהמאחז יפונה למרות ההתנגדות? התנגדותנו בזמן פינוי מאחזים אינה מועילה, כי המאחזים מפונים בכל אופן. הדבר רק פוגע בתדמיתינו. האם זה חילול השם? האם זה שווה? בפינויים רבים היתה אלימות מצד חלקים בתוכנו כנגד חיילים ושוטרים. האם אין בהליכתי לפינוי השתתפות ונטילת חלק בעוון זה של פגיעה בכוחות המדינה וחילול שם שמים?
תשובה: אני מאד לא אוהב להשתמש בבטוי חילול ד' כיוון שהוא חמור מאד מאד. ואולם אם כבר הזכרת יש לאומרו על מי שמפנה מאחזים ומבטל מצות ישוב ארץ ישראל ששקולה ככל המצוות. וכל ביטול מצוה יש בזה חלול ד'. ואלו שמנסים למנוע את הפנוי הרי הם מנסים למנוע חלול ד'. כמובן אין לפגוע בחיילי צה"ל ובשוטרים שבעל כרחם ונגד רצונם כופים אותם להשתתף באיסור כה חמור, ובמעשה כה מזיק ומסוכן לעם ישראל. ההתנגדות לפנויים היא מועילה וחשובה היא מראה כלפי שמים שאנו אוהבים את ארץ ישראל, והיא גם מראה למנהיגים כמה ארץ ישראל יקרה לנו, ובערך עיקרי לעם ישראל לא נוגעים. כאשר ההתנגדות נעשת באופן הנכון היא מעולה. ואם מישהו חורג מהתנהגות נכונה אין זו סיבה לבטל את ההתנגדות לפנויים. הניסיון מראה שההתנגדות לפנויים משפיעה ומועילה. ובכל פעם חוזרים ושבים למקום שפונה כי הארץ הזאת היא ארצנו וזכותינו לגור בה בכל מקום ומקום. כל השנים חלמנו לשוב לארץ וכעת שזכינו לשוב אליה איך נוכל להפרד מאיזה רגב מאדמת קודשינו לשאלה האם לבטל תורה בשביל מצוה זו אין תשובה אחידה לכל אדם ולכל מצב. וכל מקרה צריך לשקול לגופו עם רב שמכיר את התלמיד ומכיר את ערך המצוה.
שאלה: התנחלות בלבבות או בארץ: המאבק על שלימות הארץ לא תם, ונראה שלא יגמר בעתיד הקרוב. מצד שני הפערים החברתיים היום בעם גדולים מאוד והגרעינים התורניים באים לתת מענה לבעייה זו. רוב רובם של רבני הציבור הדתי-לאומי מדברים בעיקר על חשיבות ארץ ישראל ולא קוראים ל"התנחלות בלבבות". מדוע? האם לא שכחנו לרגע את עם ישראל, בלהט מלחמתינו למען הארץ? מה דעת הרב?
תשובה: רבני הצבור הדתי לאומי פועלים בשני התחומים גם יחד. גם בחיזוק קיום מצוות ישוב ארץ ישראל השקולה ככל המצוות, וגם בהרבצת תורה בכל מקום בארץ ישראל. אין סתירה בין שני התחומים הם משלימים זה את זה. אשרינו שאנו עוסקים בכל התחומים כאחד כך מופיעה התורה בשלמותה.
שאלה: שינה של אח ואחות באותו חדר: בביתינו יש בעיה של צפיפות. האם האח יכול לשון באותו חדר עם שתי אחיותיו אשר לובשות לפעמים מכנסיים קצרים או עדיף להימנע מכך והוא יעבור לסלון דבר שגורם לאי נוחות מסוימת?
תשובה: מוזכר בהלכה שאדם לא יישן באופן קבוע עם אחותו, אך אין איסור ייחוד לאח שישן באותו חדר עם אחותו באופו ארעי.
שאלה: חובה למול בזמן?: הוטלה עלי משימה לארגן ברית בשבת. במקום הברית אין מנין בשבת ואין אוכל כשר. בעל השמחה לא מוכן להשתדל במאום לעזרה מכיוון שהוא לא שלם בליבו עם עניין הברית בכלל. האם יש עניין גדול כזה למען ברית בזמנה בתנאים אלו, או שאפשר לדחות אותה ליום ראשון ואז אוכל לארגן הכל בצורה נוחה יותר.
תשובה: הברית צריכה להערך בזמנה ואם אין מי שימול אלא אתה החובה מוטלת עליך. אולם אם אתה תגרום בכך חילול שבת אינך חייב בכך.
שאלה: כשרות קומקום ומיחם מים: מה דינו של קומקום חשמלי שערו ממנו מים חמים לתוך סיר מרק עוף וכדומה? מה דינו של מיחם שבת שהניחו עליו לחימום כלי בשרי ובו תבשיל בשרי? מה דינו של בקבוק של תינוק מפלסטיק שהכניסו לתוכו מים ממיחם זה?
תשובה: קומקום חשמלי שעירו ממנו לתוך סיר שבו מרק עוף נשאר כשהיה. מיחם שבת שהניחו עליו לחימום כלי בשרי ובו תבשיל בשרי אינו הופך לבשרי. וממילא בקבוק של תינוק שהוכנס לתוך מים ממיחם זה דינו כהוכנס למים שהם פרוה, דהיינו לא חלביים ולא בשריים. הרב חיים כץ.
שאלה: שיער טבעי ונוכרי: כיצד להתייחס לסוגיית הפיאות הנוכריות? האם הסיפור אינו מוציא את השיער מדין תקרובת עבודה זרה?
תשובה: בגלל חומרת איסור עבודה זרה, חפץ שהוקדש לעבודה זרה אינו בטל מהאיסור לעולם, אפילו אם שינו אותו לגמרי, אפילו אם השתנה שמו. עד כדי כך חמור הדין שאפילו הכסף ששולם לחפץ של עבודה זרה ("תמורתו") נחשב אסור כעבודה זרה. עוד בנושא זה מאת הרב.
שאלה: על איזה יתום נאמר איסור עינוי?: כתוב "יתום ואלמנה לא תענון.". עד איזה גיל היתום נחשב לכזה שהמענה אותו עובר בלאו? הרי רוב המבוגרים יתומים מהוריהם.
תשובה: הרמב"ם מגדיר את היתום בתור אחד שזקוק לתמיכה מהוריו, אך אדם שאינו זקוק לתמיכה מהוריו ויודע להסתדר לבד בכל הדברים כגון: הליכה לבנק, הליכה ללימודים, הליכה לעבודה וכו' אינו נחשב כיתום לענין עינוי יתומים.
שאלה: פדיון נפש יקר מאוד: רב נתן לי לעשות תיקון ואחד הדברים שהוא נתן לי לעשות זה פדיון נפש - שזה אומר לשלם 677 ש"ח (בגימטריה רפואה שלימה) ולדבריו הוא עושה את הפדיון. האם ע"פ היהדות ישנו תיקון כזה, ועד כמה הוא יכול להועיל?
תשובה: לא שמעתי על עניין כזה ועל פי חכמת הנגלה אין עניין דווקא בצדקה בסכום הזה, אך אולי זה על פי חכמת הנסתר (בכל אופן "צדקה תציל ממוות" - ואם אתה רוצה לבדוק את אמיתותו של הרב, תבקש לתת את הצדקה בעצמך לעניים שאתה מכיר).
שאלה: קסמים ואחיזת עיניים: האם יש בעיה הלכתית בעשית קסמים אחיזת עינים?
תשובה: הרב חיים דויד הלוי (וכן הרבה מהאחרונים) פוסק שאם הציבור יודע שהקוסם עושה להטוטים ואחיזת עיניים, אין איסור בעשיית הקסמים.
שאלה: איך אפשר לנצל את היאוש?: ידוע שכל דבר בעולם יש לו תפקיד ותכלית. רציתי לדעת מה תפקיד הייאוש בעולם? לאיזה שימוש טוב אפשר לנצל אותו?
תשובה: הנה חכמים אמרו אין בן דוד בא עד שיתייאשו מן הגאולה עיין סנהדרין דף צ"ז כלומר היאוש הוא מביא את הגאולה. ופרוש הדבר שכדי לבנות בנין חדש צריך להרוס את הבנין הישן כי אי אפשר לבנות בית חדש על גבי בית ישן. וכך כל יאוש הוא בא למחוק את התקוות הנמוכות כדי לבנות שאיפות חדשות גדולות יותר היאוש מבטל את הציפיות הקטנות, אדם רואה שהם לא מתמלאות והוא מתייאש מהם וכך הלב מתפנה לפתח שאיפות יותר טובות. מי שאינו יודע מה תפקיד היאוש הוא עלול ליפול. אבל מי שיודע מה תפקיד היאוש הוא הופך אותו למנוף לעליה.
שאלה: חוט אדום - המשך: אני מצטער מאוד ששלחתם את התשובה לאחר זמן כה רב. כבר שאלתי רב חרדי (ליטאי) הידועים כבקיאים קצת יותר גדולים בתורה. בכל אופן הוא אמר וציטט מדברי התוספתא (שבת פרק ו' הלכה א'): "אילו דברים מדרכי האמורי. המספר קומי. והקושר מטוטלת על יריכו וחוט אדום על אצבעו. הרי זה מדרכי האמורי". וציטט גם מדברי הדרכי תשובה בנושא. בכל זאת כנראה אתם יותר מקילים בהלכה, אז
תשובה: 1. חבל להשתמש בסגנון כתיבה לא מכובד ולא מכבד. 2. דעות הרבנים חלוקות בנושא. משני פוסקים ששאלתי קיבלתי תשובות קיצוניות: א. זו עבודה זרה ממש, ולא רק דרכי האמורי. ב. חוט אדום אינו אסור אלא הוא פשוט שטויות, והתוספתא מדברת דוקא על האצבע שהיו שמים הגוים ולא על היד מה שנוהגים היום, ורק אם היה כמותם בדיוק זה חוקות הגוים. וגם אין בזה משום חוקות הגוים שאין להם טעם, אלא יש לזה טעם של עין הרע שמקיפים את קבר רחל בחוט אדום, ואח"כ חותכים אותו לחתיכות כדי לתת לאנשים שלא יכולים להגיע לקבר רחל. וכידוע מזרעה של רחל יצא יוסף שלא שלטה בו עין הרע. ואני כתבתי את דעתי שנוטה יותר לדעה השניה. 3. לגבי העיכוב בהגעת התשובה: א. אנו עמוסים בשאלות המגיעות מכל העולם ומספר הרבנים העונים קטן. ב. בד"כ אנו עונים לשאלות דחופות יותר כמו: אבלות, נושאים ציבוריים, רפואה וכו', ודוחים שאלות שנראות לנו פחות דחופות. ג. טוב ללמד זכות על אחרים.
שאלה: מעביד שלא משלם מיסים: אני עובד כעוזר גנן. המעביד שלי מדווח על עיסוקו ומשלם מיסים, אך הוא אינו מדווח על העסקתי. כשביקשתי שידווח הוא טען שהפרוצדורה והת שהוא ישלם לא שווים את העסקתי. האם אני חייב להתפטר או לבקש שיוריד סכום זהה ממשכורתי? אולי עלי לדרוש בתקיפות שידווח?
תשובה: אומנם אין זו מידת חסידות לעבוד בעבודה שהמעסיק לא מדווח עליך, אך מצד הדין אינך צריך להתפטר אלא מותר לך להמשיך לעבוד כרגיל ולהרוויח את לחמך בכבוד משום שחובת הדיווח אינה חלה עליך אלא על המעסיק ולכן בכך שאתה ממשיך לעבוד ולא להיות מדווח אינך עובר על אף חוק מדינה (אף על פי שאתה גורם למעסיק לעבור על חוקי המדינה). האם מותר לקנות אצל מי שאינו משלם מיסים? לתשובת הרב יעקב אריאל.
שאלה: מעביד שלא משלם מיסים: אני עובד כעוזר גנן. המעביד שלי מדווח על עיסוקו ומשלם מיסים, אך הוא אינו מדווח על העסקתי. כשביקשתי שידווח הוא טען שהפרוצדורה והת שהוא ישלם לא שווים את העסקתי. מה עלי לעשות?
תשובה: עצתי לך לברר אצל רואה חשבון מוסמך מה החוק ופעל לפי החוק. עברה על החוק נחשבת כגזל לפי ההלכה. לתשובת הרב דב ליאור.
שאלה: מיקסר פרווה וחלבי: האם אני יכולה להשתמש בכל החלקים של המיקסר להכנת עוגות פרוה וגם לחלבי?
תשובה: אפשר, בתנאי שמנקים את כל החלקים טוב טוב לפני שמשתמשים לפרוה ומשתמשים בו רק בדברים קרים. הרב רואי מרגלית.
שאלה: תנור שטיפטף עליו חלב: תנור בשרי עם תבשיל בתוכו, שנפלה על הדלת של התנור מבפנים טיפת חלב רותח. מה דין התבשיל והתנור?
תשובה: אין שום בעיה עם מה שקרה ואפשר לאכול את התבשיל וכן אפשר להמשיך לאפות בתנור כרגיל.
שאלה: למי לתת את הכבוד להיות הסנדק?: האם יש איזשהו מנהג או מסורת בבחירת הסנדק? האם לתת את הכבוד לאבא שלי (זה הנכד הראשון שלו) או לאבא של בעלי (יש לו כבר נכדה)?
תשובה: אין בכך מנהג קבוע. אם כי נהגו לכבד תלמיד חכם חשוב בעיניכם. עשו כחכמתכם וה' ינחה אתכם בעצה טובה.
שאלה: תפילת ערבית בציבור שהתפללו: האם מותר להתפלל תפילת ערבית בציבור בין אחד לחמישה מתפללים כאשר שאר המתפללים התפללו את תפילת ערבית, או רק חלקה בציבור כגון ברכו וקדיש?
תשובה: במשנה ברורה סימן ס"ט סק"ו בשם הפמ"ג "נראה ודאי אם יש אחד שלא התפלל עדיין מעריב, יכול לעמוד בפני העמוד עם תשעה שהתפללו ויאמר "ברכו" בקול רם, וגם יאמר הברכה ראשונה בקול רם, ויוצא אף להמחבר ואפשר שיוכל לומר ג"כ הקדיש שקודם שמו"ע". הרב חיים כץ.
שאלה: ביטול בשישים בצלחת בשרית: מה הטעם בהפרדת כלים לבשר וחלב? לדוגמא, אם אני אוכל בשר בצלחת שהיא בעיקרה בשרית אך כרגע היא נקייה, האם זה לא בטל בשישים? (הכוונה לטעם החלבי שבצלחת). להבדיל מפסח שלעומתו אינו בטל אפילו באלף?
תשובה: ביטול ברוב הוא רק בדיעבד אין מבטלין איסור לכתחילה. מנהג ישראל להרחיק בשר מחלב מרחק רב ולכן אין להשמתש באותו כלי גם לחלב ולגם לבשר, גם כשהוא כלי שני קר ונותן טעם לפגם.
שאלה: אבל שליח ציבור במועד: האם יכול אבל לעבור לפני התיבה באחת משלושת התפילות (מעריב, שחרית ומנחה) ביום העצמאות וביום ירושלים?
תשובה: הספרדים נוהגים שאבל עובר לפני התיבה גם בשבתות וימים טובים. לפי האשכנזים הדעות חלוקות כמו בראש חודש שיש המתפללים ויש שאינם (גר"א). בכל מקרה אם אין מנהג עדיף שלא, ולכו"ע בשעת ההלל יחליף אותו מישהו אחר ויחזור אח"כ להגיד את הקדיש שלאחר ההלל, וימשיך בתפלתו. הרב רואי מרגלית.
שאלה: פיאה נוכרית בגילוי ראש: אשה הנוהגת לכסות את שער ראשה בפיאה נוכרית בלבד ומסרבת ללכת עם מטפחת. האם בעקבות החשש של שערות פיאה הבאות מהודו תסיר את הפיאה ותלך מכאן ולהבא בגילוי ראש או שתמשיך ללכת בפיאתה הנוכחית עד שתתבלה ואז תקנה חדשה ללא חשש? האשה היא אשה תמימה שרוצה לקיים את ההלכה אך מוחה על ההונאה במכירת הפיאה הלא כשרה ואין לה תקציב לקניית חדשה או חילופית עכשיו.
תשובה: אין כל היתר ללכת ללא כסוי ראש ואין כל היתר ללכת עם פאה שיש בה חשש של הנאה מתקרובת עבודה זרה אלא עליה לכסות את ראשה אל אף שלא הורגלה בכך לא יעבור זמן רב והיא תווכח שכך הרבה יותר יפה וצנוע וחסכוני.
שאלה: מדריך נוער במועדון: אני מדריך נוער בישוב מעורב דתי-חילוני. בישוב מועדון לנוער. במועדון ישנה טלויזיה. המפתח למועדון ברשותי והכניסה ברשותי ובאחריותי. אני נכנס למועדון לעתים מזומנות על מנת לבקר את הנוער ולוודא שאין בעיות של סרטים לא צנועים וסמים. האם בשבת יש בעיה של "לפני עיוור" בנתינת המפתח? אין הכרח שיחללו שבת אולם זו אפשרות סבירה כיוון שמדובר בנוער חילוני שמן הסתם בביתו ג"כ מחלל שבת. האם אני יכול לבקר במקום במהלך השבת, לוודא שאין בעיות מהסוג שציינתי על מנת שלא יווצר מצב בו דווקא בשבת לא יהיה פיקוח והמצב יהיה חמור יותר? האם עלי לוותר על עבודתי?
תשובה: במסירת המפתח יש איסור מסייע לדבר עבירה. אם המפתח היה ברשותם ואתה בא רק לפקח על התכנים, הדבר מותר.
שאלה: צביעת שער לרווק: האם מותר לרווק לצבוע את שערותיו הלבנות כדי לשפר את סיכוייו להתחתן?
תשובה: הגמרא דנה בעניין הזה ועונה שאסור לגבר לצבוע את שערותיו (אף על פי שזה יכול לשפר את סיכוייו למצא שידוך) משום "לא ילבש גבר שמלת אישה" (ודרכן של נשים להתקשט ולצבוע את שערן).
שאלה: לגייר גוי שמתעניין ביהדות: יש לי ידיד גוי המתעניין מאוד ביהדות. עד כמה שאני יודעת הוא רוצה להתחתן עם יהודייה. האם מותר לי להכיר לו מישהי יהודיה? האם עליי לעזור לו בהתעניינות שלו לגבי היהדות והדת? האם כדאי לגרום לו להתגייר?
תשובה: אין להכיר לו יהודיה כל עוד לא התגייר. אם הוא רוצה להתגייר יש מקום לסייע לו אם הוא רציני. אך לא צריך לשכנע אותו שטוב להתגייר
שאלה: עוף שהופשר בקערה חלבית: הפשרנו עוף קפוא בתוך קערה חלבית מפלסטיק שבעבר היה בתוכה חלב קר. את העוף הפשרנו בתוך מים חמימים. מעט מהנוזל בו היה מצוי העוף נזל החוצה לקערה. מה דין הקערה? מה דין הבשר?
תשובה: קערה שהשתמשו בה בחלב קר לא נחשבת כקערה חלבית לענין זה, ולכן גם העוף וגם הקערה מותרים, אך ראוי להבא להקפיד להשתמש להפשרת העוף או הבשר בכלים שמשתמשים בהם רק שמוש בשרי אפילו קר. הרב חיים כץ.
שאלה: שילוח הקן - כיצד?: על מרפסת ביתי בנו יונים קן ללא ידיעתי. ביצעתי את מצוות שילוח הקן וכיוונתי לכך שברגע שהאם נשלחה, מרפסתי תקנה את הקן. האם המרפסת לא קנתה את הקן בהתחלה כשהוא נבנה? או שחוסר ידיעתי על הקן עושה את הקן למופקר וניתן לבצע בו את מצוות שילוח הקן?
תשובה: חצרו של אדם קונה לו שלא מדעתו ואז אין מצות שילוח הקן, אך יש להסתפק מה הדין כשאדם לא מעוניין לקנות האם החצר קונה לו בעל כרחו? אולם על עצם המצוה יש החולקים על החוות יאיר וסוברים שאין מצוה חיובית לשלח קן ורק אם אדם רוצה לשחוט את האפרוחים לאכילה הוא חייב לשלח את האם. לכן נראה לי שלא היית צריכה לגרש את האם, אלא לתת לה לסיים את גידול אפרוחיה ואז לשלח את כולם.
שאלה: טלפון שצילצל בשבת - המשך: קראתי תשובה של הרב דב ליאור שפוסק שאסור לעשות 42 כדי לדעת מי צילצל בשבת. בטלפון שלנו יש שיחה מזוהה. האם מותר להסתכל בה כדי לגלות מי צלצל? להמשך הדיון בנושא.
תשובה: מותר
שאלה: לומדים דיני אבלות?: לפני כ- 4 חודשים אמי היקרה נפטרה. רציתי להביא לידיעת כבוד הרב, כי נחלתי אכזבה רבה בכל הקשור לדיני אבלות בזמן השבעה וגם לאחריה. אני מניחה שיש ספרים שונים העוסקים בדיני אבלות אך כשפטירה מתרחשת בפתאומיות ל"ע, אין אפשרות לחפש ובבעיה זו נתקלתי לאחרונה גם בקרב משפחות שכולות לא מעטות. אני חושבת שהרבנות הראשית או גוף תורני כלשהו צריך לדאוג שמשפחת האבל תקבל חוברת ובה ההלכות בבהירות ובקצרה. למרות הרב שהיה בביתנו והספרים הקשורים לעליית הנשמה וכן על אף שאני עצמי בוגרת המוסדות התורניים של בני עקיבא ואפילו אינטליגנטית למדי, לא הצלחתי לגבש תובנה על מה מותר ומה אסור, מה מנהג ומה דין תורה, מה לעשות ומתי. הנושא הזה של אבלות נראה לי זנוח במקצת אם יותר לי להעיר. כשעיינתי בקצש"ע אמנם הבנתי אך התקשיתי מאד להוציא מסקנות. לצערי ימי השבעה חלפו וכן ימי השלושים וכל מה שנותר לי כעת לשאול הוא האם מותר לעלות לקבר עד החודש ה- 11? קראתי באיזשהו מקום שהדבר אסור ומבלי לדעת עליתי לקבר אמא בר"ח אייר. כמו כן הייתי מבקשת לדעת האם זה ר שהספדתי את אמא (בלי דברי שבח רבים) בעת הלוויה והאם זה ר שלא ספדנו לה ב- 30.
תשובה: צר לי על שלא מצאת ספרות מתאימה. היא מצויה בבתי כנסת ואצל אנשים פרטיים. אומנם אין חוברות קצרצרות אך נדמה לא שהן לא היו עונות על ציפיותייך. לא הבנתי מדוע התקשית להסיק מסקנות מספר כמו קיצור שו"ע, הרי אין בו דיונים מסובכים אלא רק מסקנות מעשיות. ובכל זאת מי שיוציא חוברת פופולרית יבורך. מותר לעלות לקבר כל אימת שרוצים, אך הדבר לא מומלץ. נוהגים להסתפק בשבעה, בשלושים וביום השנה ואין להוסיף על כך. יש הנמנעים אפילו מתאריכים אלו. אם הספדת פעם אחת אין צורך להספיד פעם נוספת.
שאלה: צליית דברים על מנגל - המשך: הרב ענה בתשובה קודמת שאם צלו כבד על מנגל, אין לצלות עליו לכתחילה דברים אחרים מלבד בשר. האם כוונת הרב דווקא לבשר לא מוכשר, או שניתן לכתחילה לצלות כל בשר ורק מדברים אחרים יש להימנע?
תשובה: לפי המחבר מותר לצלות כל בשר, אך הרמ"א מחמיר בזה.
שאלה: האתר שלי עובד בשבת: יש לי אתר אינטרנט שבניתי, האם מותר לי להשאירו עובד בשבת?
תשובה: אין בעיה שהאתר יעבוד בשבת, משום שאינך עושה שום פעולה בשבת, אלא הוא נשאר על השרת ללא כל פעולה מצידך, אך אתה צריך להזהר שלא לעבור על "לפני עיוור לא תשים מכשול", משום שאם יהודים ייכנסו לאתר שלך בשבת, מתברר שאתה הכשלת אותם. לכן: אם האתר שלך מיועד לגויים, אינך צריך לעשות דבר אך אם האתר שלך מיועד ליהודים אתה צריך להפסיקו לפני שבת. להסבר העיקרון של "לפני עיוור".
שאלה: מים אחרונים במיץ: האם מותר לעשות מים אחרונים עם משקה אחר במקום מים, כגון חלב או שתייה קלה?
תשובה: כתב השו"ע בסימן קפ"א סעיף ט': מים אחרונים נוטלים בכל מיני משקים (חוץ מיין מפני חשיבותו). וכתב הפרי מגדים: שמדובר שאין לו מים אבל אם יש לו מים אין ליטול במשקין. הרב רואי מרגלית.
שאלה: מי ישלם על המזוזות?: אני חיה בשכירות חודשית באזור גוש דן. כאם המגדלת לבד את בנותיה דמי השכירות קשים עלי. לאחרונה עקב בעיה בבית נתתי את המזוזות שאינן שלי לבדיקה. המזוזות היו צריכות לעבור תיקון. על מי חלות ההוצאות על השוכר או על המשכיר?
תשובה: על המשכיר לדאוג שהבית יהיה תקין, שיהיה חשמל וכו', אבל אין למשכיר אחריות על המזוזות, תיקון המזוזות הינה חובת שוכר הדירה.
שאלה: החתימה בשמונה עשרה: מדוע יש ברכות בשמונה עשרה שחותמות בלשון נוכח כגון: "הטוב שמך ולך נאה להודות", ויש שחותמות בלשון נסתר, כגון: "רופא חולי עמו ישראל"?
תשובה: אולי הסיבה היא כיון שבברכות שבח ובקשה, אדם מזכיר את גדלותו של ה' כלפי כולם ומתוך כך הוא מבקש את בקשתו הפרטית, ואילו בברכת ההודאה אנו מודים על מה שאנו קיבלנו ומקבלים גם עתה, ואנו אישית מרגישים, לכן ההודאה בלשון נוכח. הרב רואי מרגלית.
שאלה: קטן שספק אם הזיק - חייב?: ספק גזל לקולא? מה הדין כאשר אינני בטוח כ"כ שאני עשיתי את הנזק? קטן מתחת לבר מצווה שהרס דבר מה, וכאשר בגר הדבר ההרוס עדיין נשאר כמות שהוא, האם חייב לשלם?
תשובה: ספק מזיק פטור. קטן פטור מעיקר הדין גם כשיגדל אך לפנים משורת הדין ראוי שיפצה את הניזק.
שאלה: ללא כיסוי ראש בבית הכנסת: האם אשה נשואה יכולה להכנס לבית הכנסת ללא כיסוי ראש בלימוד שיעורי "אמהות ובנות"?
תשובה: אישה נשואה חייבת לכסות את ראשה. בית כנסת הוא מקום קדוש ויש לכבדו בהופעה צנועה. לימוד תורה אף הוא קדוש ויש לכבדו כנ"ל. לימוד תורה בביכנ"ס יש בו קדושה כפולה. לכן ק"ו שאסור ללמוד בית הכנסת ללא כיסוי ראש. השבת נקרא בתורה "ופרע את ראש האישה" - מכאן שאישה נשואה מכסה את ראשה. האם אפשר ללמוד לדוגמא פרשה זו בביכנ"ס בראש מגולה?
שאלה: מתי תיקנו את "ראש חודש"?: האם ראש החודש מקורו בתורה או מדברי חכמים?
תשובה: ראש חודש מקורו בתורה שנצטוינו בתורה: "החודש הזה לכם ראש חודשים", הראה הקב"ה למשה את מולד הלבנה ואמר לו: "כזה ראה וקדש". כלומר: כל חודש בתחילתו כשתראו את המולד של הלבנה תקדשו את היום הזה להיות ראש חודש. הרב רואי מרגלית.
שאלה: ברית מילה לתאומים: כיצד עושים ברית מילה כשנולדים תאומים?
תשובה: נוהגים לעשות את הברית הראשונה ולאחר מכן יעשו הפסק כגון שיתפללו מנחה ויאכלו מנה ראשונה ואח"כ עושים הברית השניה. הרב רואי מרגלית.